Верен

Верен е село в Южна България. То се намира в община Братя Даскалови, област Стара Загора.

География 
Село Верен се намира в Чирпанските възвишения в подножието на Средна гора. Съседни населени места са:
село Братя Даскалови (общински център) – 6 км на юг (посока град Чирпан),
село Православ – 5 км на запад (посока град Брезово),
село Колю Мариново – 6 км на север (посока село Чехларе),
село Медово – 3 км на североизток (посока село Славянин).

Други съседни населени места са село Марково и село Голям дол, но към тях има само директен коларски път.

Телекомуникации 
Поради хълмистата местност има проблеми с обхвата на мобилните телефони и ефирните телевизии. Постоянни телефонни постове са налице. „Български пощи“ имат сграда.

Селско стопанство 
Селското стопанство е основният поминък. На север са разположени пасища, както и иглолистни и широколистни гори (голяма част от иглолистните изгоря), докато на юг са предимно обработваемите земи. Отглеждат се зърнени култури, слънчоглед, фъстък, овощни култури, лозя. Съществуват благоприятни климатични условия за отглеждане на зеленчуци, но има проблем с напояването.

Благоприятно място за почивка през лятото. Въздухът е чист. Наблизо няма промишлени замърсители. Голяма част от улиците са асфалтирани.

Автобусни връзки 
Има автобусни връзки с градовете Пловдив и Чирпан. Най-близката жп спирка е при село Черна гора на 20 км. Гара Чирпан е на около 26 км.

Демография 
Населението е от българи, като се наблюдава застаряване и трайното му намаляване, което е типично за всички населени места наоколо. Основната причина е, че след одържавяването на земята голяма част от хората търси препитание в градовете Пловдив, Стара Загора, София, Чирпан, Димитровград и т.н.

История 
Верен е директен превод на старото име Садъклий (от арабски), кръстено на Садък бей. Турското население след Освобождението напуска землището. По време на Втората световна война голяма част от населението подпомага лявата съпротива. Съседните села Колю Мариново, Партизанин, Братя Даскалови и Горно Белево са кръстени на партизани. В центъра на Верен има по този повод голям паметник. Селото беше известно със своята винарска изба и имаше няколко защитени марки. Преди Втората световна война в село Верен е имало и няколко частни розоварни.

Културни и природни забележителности 
 Читалище „Христо Ботев“: библиотечен фонд от над 10 500 тома литература, Състав за народни песни, Детски лазарски и коледарски състав
 Кактусова градина
 Църква
 Хижа

Редовни събития 
 Съборът („Сбората“) на село Верен е в първата седмица от месец септември.

Личности, свързани със с. Верен 
 Николай Г. Вълканов, свещеник, задържан на 10 септември 1944 година и безследно изчезнал.
 чл.кор. проф. Минчо Кондарев, Ректор на Селскостопанска академия, Пловдив, 1961 – 1966 г.

Личности, родени в с. Верен 
 проф. Минчо Генчев Кондарев (1903 – 1997), ректор на ВСИ-Пловдив (1961 – 1966), специалист по винарство
 Минчо Петров Драндаревски (1897 – 1974), депутат от БЗНС в три парламента

Външни препратки 
 Веренски родови хроники
 Пожар 2007:
 www.starazagora.mvr.bg 
 dariknews.bg
 Избори 2007 
 Facebook страница на селото

Литература 
 Кратка история на с. Верен – Александър Чалъков и авт. Колектив, София, 1990 г.
 История на Чирпан и Чирпанско – Никола Кондарев и колектив, София, 1987 г.
 Кактусите на село Верен – Д. Нинова и И. Чешмеджиев, Природа и знание, 7: 31 – 32, 1980 г.
 История на село Верен (Чирпанско) окръг Старозагорски – първа част, от Филип Й. Минчев (2003), отпечатана в издателство „Фабер“ В. Търново, издадена от Стефка Филипова ISBN 954-775-222-7
 История на село Верен (Чирпанско) окръг Старозагорски – втора част, от Филип Й. Минчев (2004), отпечатана в издателство „Фабер“ В. Търново, издадена от Стефка Филипова ISBN 954-775-290-1
 История на село Верен (Чирпанско) окръг Старозагорски – трета част, от Филип Й. Минчев (2004), отпечатана в издателство „Фабер“ В. Търново, издадена от Стефка Филипова ISBN 954-323-053-6
 „Опозиционерът – спомени“ – Люба Драндаревска, отпечатан при ИПК „Светлина“ АД, Ямбол (2007)

Източници 

Села в област Стара Загора
Населени места в община Братя Даскалови